SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr.58**

**2018. gada 29. maijā plkst.13.30**

Rīgā, Jēkaba ielā 16, komisijas sēžu zālē

Atklāta sēde, sākas plkst. 13.30, beidzas plkst. 14.25

**Sēdē piedalās:**

apakškomisijas locekļi:

**Aleksejs Loskutovs**

**Kārlis Krēsliņš**

**Ainars Latkovskis**

**Romāns Mežeckis**

**Veiko Spolītis**

**citas personas:**

* **Labklājības ministrijas valsts sekretārs Ingus Alliks**
* **Labklājības ministrijas valsts sekretāra vietniece Indra Kārkliņa**
* **Labklājības ministrijas Iekšējā audita departamenta direktore Ingūna Trūle**
* Korupcijas novēršanas un apkarošanas biroja Stratēģiskās analīzes un politikas plānošanas nodaļas Grupas vadītāja (politikas plānošanas jautājumos) **Anna Aļošina**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultantes Inese Silabriede, Daina Sunepa**

**Sēdi vada:** apakškomisijas priekšsēdētājs A.Loskutovs

**Sēdi protokolē:** D.Sunepa

**Sēdes veids:** atklāta

Izskatāmais dokuments:

Labklājības ministrijas 05.01.2018. vēstule Nr.27-08/28 uz 3 lpp.

**Darba kārtība:**

**Iekšējās kontroles sistēma Labklājības ministrijas kompetences jomās.**

**A.Loskutovs:** atklāj sēdi, informē par darba kārtību un iepazīstina ar uzaicinātajām amatpersonām. Pauž atzinību, ka Labklājības ministriju pārstāv arī valsts sekretārs.

Norāda, ka apakškomisija skata visu ministriju iekšējās kontroles sistēmas. Apakškomisiju interesē iekšējā audita sistēma, tās organizācija, tās efektivitātes novērtējums un cik veiksmīgi tā ļauj samazināt korupcijas riskus.

Dod vārdu **Labklājības ministrijas pārstāvjiem ziņojumam par iekšējās kontroles sistēmu ministrijā.**

**I.Alliks: pateicas par uzaicinājumu uz sēdi.**

**Atzīmē, ka šīsdienas ziņojums sagatavots, balstoties uz diviem dokumentiem. Atbilstoši** Ministru kabineta (turpmāk – MK) 2012. gada 8. maija noteikumiem Nr. 326 “Noteikumi par iekšējās kontroles sistēmu tiešās pārvaldes iestādēs” Labklājības ministrija ir mērķtiecīgi plānojusi ministrijas un visas nozares darbības virzienus. 2017. gadā ir izstrādāta un apstiprināta ministrijas darbības stratēģija, izveidota atbilstoša kontroles vide, risku analīze un novērtēšana. Ir apzināti riski, kas var traucēt iestādes mērķu sasniegšanu.

Savukārt attiecībā uz MK 2017. gada 17. oktobra noteikumiem Nr. 630 “Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā” ministrija ir izstrādes procesā. Pagājušā gada nogalē ar Labklājības ministrijas padotībā esošajām institūcijām, tai skaitā četrām lielajām institūcijām – Nodarbinātības valsts aģentūru, Valsts sociālās apdrošināšanas aģentūru, Valsts darba inspekciju un Valsts bērnu tiesību aizsardzības inspekciju, kā arī pieciem reģionālajiem sociālās aprūpes centriem, kuros ietilpst šo centru filiāles, kuros ministrija nodrošina sociālos pakalpojumus personām ar garīgiem traucējumiem, ir pārrunāti jautājumi par to, kādām prasībām ir jābūt ieviestām līdz 2018.gada beigām, piemēram, par ziņotāju aizsardzību, par ziņošanu interešu konflikta gadījumā, amatu savienošanas atļaujām.

Ministrijā pagājušā gada augustā ar rīkojumu ir apstiprināts Pretkorupcijas pasākumu plāns 2017. – 2019. gadam. Katru gadu līdz 20. janvārim valsts sekretāram kā ministrijas administratīvajam vadītājam tiek sniegta atskaite par plāna izpildi un priekšlikumi plāna aktualizēšanai. Tiek izvērtēta pārskata periodā izveidotā iekšējās kontroles sistēma un, ja nepieciešams, veiktas korekcijas.

Pēdējos gados Iekšējā audita padome ir atzinīgi novērtējusi gan Labklājības ministrijas izveidoto iekšējā audita sistēmu, gan augstos darba kvalitātes rādītājus.

Pēc I. Allika viedokļa iekšējā audita sistēmā nodarbināto skaits ir pietiekams. Labklājības nozarē ir pilnībā centralizētas visu padotības iestāžu vadības, atbalsta un pamatdarbības sistēmas, un arī lielajās institūcijās vairs nav atsevišķu iekšējā audita struktūrvienību, tādējādi nodrošinot efektīvāku valsts budžeta līdzekļu izmantošanu.

Labklājības ministrija seko līdzi aktualitātēm valsts pārvaldē, un ir gatava iekšējās kontroles sistēmu regulāri pārskatīt un pilnveidot.

**Ministrija savā sistēmā ir centralizējusi daļu iepirkumu, kā arī personāla lietvedību un grāmatvedību, izņemot divās lielās institūcijās.**

**I.Kārkliņa: papildina ziņojumu ar informāciju par pagājušā gada darbu pie pretkorupcijas pasākumu plāna.**

**Laikā, kad Labklājības ministrijā tika sākti daudzi struktūrfondu projekti, tika noteikts cits princips iepirkumu komisijām, proti, izveidotas tā sauktās “slīdošās” iepirkumu komisijas. Galvenie ieguvumi: iespēja maksimāli nodrošināt ekspertīzes, kā arī kontrolēt, vai ar iepirkumu saistītie cilvēki nedarbojas specifikāciju izstrādē, iepirkumu komisijā un līgumu uzraudzībā.**

**Centralizētā iepirkuma plāni kārtējā gada decembrī tiek apkopoti, vērtēti un efektivizēti, lai gūtu cilvēkresursu un cita veida ietaupījumu. Centralizēti tiek veikti arī iepirkumi valsts sociālās aprūpes centriem, kuros ir vairāk nekā 3000 klientu un līdz ar to apjomīgi un sarežģīti iepirkuma procesi. Centralizētajiem iepirkumiem ir vairāki pozitīvi aspekti. Piemēram, ja kādā sistēmā tiek konstatētas problēmas, tās var risināt saistībā ar citām sistēmām.**

**I.Trūle: papildina, ka nedaudz tika mainīta arī pieeja pretkorupcijas plānu izstrādei. Sākumā tika nodefinētas funkcijas, kurām atbilst augstākie korupcijas riski, un pēc tam noteikti pretkorupcijas pasākumi. Atskaitīšanās biežums ir atkarīgs no kontroles pasākumu kopuma.**

**A.Loskutovs: jautā, cik kopumā ir auditējamo sistēmu.**

**I.Trūle: atbild, ka aptuveni 68.**

**A.Loskutovs: jautā, vai visvairāk šo sistēmu ir Nodarbinātības valsts aģentūrā (turpmāk – NVA).**

**I.Trūle: atbild, ka ne tikai. Politikas auditi ir vertikālie auditi, tas ir, pilna cikla politikas sistēmu izvērtējums – plānošana, ieviešana un uzraudzība, un tajos var būt iesaistītas vairākas institūcijas.**

**A.Loskutovs: vērš uzmanību uz Labklājības ministrijas vēstulē minēto, ka ministrija ir veikusi izmaiņas iekšējā audita sistēmā labklājības nozarē, pārņemot no NVA iekšējā audita funkciju kopā ar divu amata vietu finansējumu atlīdzībai. Interesējas, kādēļ NVA tika saglabāta viena amata vieta, jo pārbaudēs nevar tikt ievērots tā sauktais “četru acu princips”.**

**I.Trūle: paskaidro, ka jau ar 2009. gadu, kad Labklājības ministrija sāka iekšējo auditu centralizāciju, tika rūpīgi izvērtēts, cik resursu ir nepieciešami ministrijā. Visās lielākajās institūcijās ir saglabāts iekšējās kontroles speciālista amats. Šajos amatos strādā bijušie auditori, kuri tagad nodrošina iestādes vadītājam pilnu atbalstu visos iekšējās kontroles jautājumos. Labklājības ministrija ņem vērā šo speciālistu ieteikumus, izstrādājot stratēģiskos plānus, lai darbības jomās nenotiktu dublēšanās.**

**A.Loskutovs: jautā, vai minētie iekšējās kontroles speciālisti sniedz arī konsultatīvus pakalpojumus.**

**I.Trūle: skaidro, kas tas ir atkarīgs no iestādes vadītāja viedokļa un konsultatīvā pakalpojuma apjoma.**

**I.Kārkliņa: piebilst, ka NVA ir būtisks struktūrfondu apjoms un tiek veiktas kontroles klātienē.**

**I.Alliks: papildina, ka Finanšu ministrija ir norādījusi uz šādu kontroļu pastiprināšanas nepieciešamību.**

**A.Loskutovs: norāda uz Iekšējā audita nodaļas kapacitāti – 6 auditori, 1 nodaļas vadītājs un 68 auditējamās sistēmas. Matemātiski rēķinot, iznāk, ka katrs auditors veic 3 – 4 auditus gadā. Tātad daļa auditu netiek veikti vismaz reizi piecos gados.**

**I.Trūle: paskaidro, ka saskaņā ar likumu zema riska sistēmas drīkst auditēt retāk.**

**A.Loskutovs: saistībā ar vairākiem skandāliem sociālās aprūpes centros pēdējos gados jautā, vai atsevišķos jautājumos auditi nav pārāk formāli.**

**I.Alliks: atzīst iespēju, ka atsevišķos gadījumos kāds augstāka līmeņa risks nav pamanīts.**

**I.Kārkliņa: informē, ka Labklājības ministrijā ir Metodiskās vadības un kontroles departaments, kas kontrolē sociālo pakalpojumu kvalitāti. Pēdējā laikā tiek organizēti kompleksie auditi, kuros piedalās eksperti, kas nodarbojas ar pakalpojuma satura izveidi, kā arī finanšu speciālisti un nevalstisko organizāciju pārstāvji. Tiek analizēta arī auditu pievienotā vērtība.**

**A.Loskutovs: dod vārdu** Korupcijas novēršanas un apkarošanas biroja (turpmāk – KNAB, Birojs) pārstāvei.

**A.Aļošina:** pozitīvi vērtē, ka Labklājības ministrijas pretkorupcijas pasākumu plāns ir nodalīts no kvalitātes vadības sistēmas. Savukārt ministrijas padotības institūcijā – NVA 2017. gada nogalē plāna nebija, tāpat nav informācijas par plāna esamību Sociālās integrācijas valsts aģentūrā.

**I.Alliks: informē, ka ministrijas pretkorupcijas plāns tika pieņemts 2017. gada augustā un visām padotības institūcijām tika atgādināts par plānu izstrādes nepieciešamību.**

**I.Kārkliņa: sola veikt pārbaudi un nosūtīt KNAB aktualizētu informāciju.**

**A.Aļošina: informē par konstatētajiem pārkāpumiem interešu konflikta jomā pēdējo 3,5 gadu laikā. 2017. gadā Birojs Labklājības ministrijai piemērojis sodu par amatu savienošanas ierobežojumu pārkāpumiem. 2014. gadā Valsts darba inspekcijai 2 gadījumos piemērots sods par komercdarbības ierobežojumu pārkāpumiem. NVA 2015. gadā bijuši 4 pārkāpumi, bet 2016. gadā – 1.**

**2009. gadā Valsts darba inspekcija bijusi iesaistīta kriminālprocesā (KL 318.p.) par dienesta stāvokļa ļaunprātīgu izmantošanu, tai skaitā 13 personas, ir notiesājošs spriedums.**

**2010. gadā Veselības un darbspēju ekspertīzes ārstu valsts komisija un citu institūciju ārstniecības personas tika iesaistītas kriminālprocesā saistībā ar bijušā karavīra vēlmi saņemt kompensāciju. Kopš šīs skandalozās lietas Veselības un darbspēju ekspertīzes ārstu valsts komisijā notikušas pozitīvas izmaiņas – izveidota laba iekšējās kontroles sistēma, izstrādāts pretkorupcijas plāns, ir laba sadarbība ar KNAB. A.Aļošina uzsver, ka Veselības un darbspēju ekspertīzes ārstu valsts komisijas ārsti – eksperti ir ļoti pakļauti korupcijas riskam zemā atalgojuma dēļ.**

A.Aļošina jautā, vai iepriekš minētie ārsti ir bijuši veselības reformas sastāvdaļa un, ja ir, par cik procentiem paaugstināta viņu darba samaksa.

**Attiecībā uz publiskajiem iepirkumiem interesējas, vai tiek pārbaudīta iepirkuma komisiju locekļu potenciālā saistība ar kādu no pretendentiem.**

**I.Alliks: norāda, ka Veselības un darbspēju ekspertīzes ārstu valsts komisija nav veselības aprūpes sistēmas sastāvdaļa. Informē, ka pagājušajā gadā komisijas personāla atalgojuma palielināšanai tika iedalīti 600 000 *euro*.**

**I.Kārkliņa: uz jautājumu par atalgojuma pieauguma procentiem skaidro, ka pieeja ir atbilstoša ārstu – ekspertu darbaspējām, kritērijiem un darba efektivitātei.**

**I.Alliks: uzskata, ka, ņemot vērā pieaugošo cilvēkresursu trūkumu valstī, vidējā termiņā būs jādomā par invaliditātes ekspertīzes sistēmas maiņu pēc būtības.**

**A.Loskutovs: lūdz konkretizēt darba samaksas pieaugumu Veselības un darbspēju ekspertīzes ārstu valsts komisijas personālam.**

**I.Kārkliņa: atbild, ka vidējā darba samaksa šobrīd tuvojas 1000 *euro* pirms nodokļu nomaksas.**

**A.Aļošina: atzīmē, ka ārsti – eksperti pamatā ir pensijas vecuma cilvēki un būtu jādomā par jaunu cilvēku virzīšanu šajos amatos.**

**I.Kārkliņa: uz jautājumu par publisko iepirkumu komisijas locekļu iespējamo ieinteresētību konkrētajā iepirkumā skaidro, ka Labklājības ministrija nepēta sociālos tīklus, bet paļaujas uz komisijas locekļu apliecinājumiem, ka viņi nav ieinteresēti konkursa iznākumā. Tomēr atsevišķos gadījumos, pieņemot darbā jaunus kolēģus, tiek pārbaudīts viņu CV, proti, vai iepriekšējās darbavietas nav saistītas ar komersantiem, kuri piedalās iepirkuma procesos.**

**A.Aļošina: informē, ka ir izstrādāti grozījumi likumā “**Par interešu konflikta novēršanu valsts amatpersonu darbībā”, lai noteiktu, ka amatpersonai ir pienākums ziņot par pārkāpumiem.

**I.Alliks:** atzīmē, ka saistībā ar ierobežotajiem cilvēkresursiem ministrija nevar kļūt par kontroles iestādi KNAB izpratnē.

**V.Spolītis: atgādina par pagājušajā gadā notikušo precedentu ar iepirkumu veselības nozarē, pēc kura bija runa par nekustamo īpašumu atdošanu Nekustamo īpašumu aģentūrai. Jautā, vai arī Labklājības ministrija nav domājusi par šādu iespēju.**

**I.Alliks: atbild, ka Labklājības ministrijas nekustamos īpašumus apsaimnieko sabiedrība ar ierobežotu atbildību. Norāda, ka iepriekš minēto precedentu izraisīja sadarbības un komunikācijas trūkums.**

**V.Spolītis: jautā Iekšējā audita departamenta direktorei, vai šobrīd esošie 6 darbinieki ir pietiekams skaits.**

**I.Trūle: atbild, ka minētais auditoru skaits ir pietiekams, lai piecu gadu periodā nosegtu zema un vidēja riska prioritātes sistēmas.**

**Pauž auditoriem netipisku viedokli, ka audits ir labs kontroles instruments iestādes vadītājam. Uzsver sabalansētības un samērīguma nozīmi.**

**A.Loskutovs: jautā, vai pēdējos gados Labklājības ministrijā ir bijusi nepieciešamība veikt ārkārtas auditus.**

**I.Alliks: atbild apstiprinoši.**

**A.Aļošina: vērš uzmanību, ka atsevišķu Labklājības ministrijas padotības iestāžu darbinieki pēdējo 3,5 gadu laikā nav piedalījušies KNAB rīkotajās apmācībās. Kā piemērus min Valsts bērnu tiesību aizsardzības inspekciju, valsts sabiedrību ar ierobežotu atbildību “Šampētera nams”.**

**I.Alliks: sola šo informāciju pārbaudīt. Atzīmē, ka jaunajiem darbiniekiem apmācība ir obligāta.**

**K.Krēsliņš: jautā, vai Labklājības ministrija izskata cilvēku iesniegumus par nepareiza darba stāža aprēķinu, un min konkrētu piemēru par virsdienestu.**

**I.Alliks: skaidro, ka Iekšējā audita departaments nevar ietekmēt administratīvo lietu attiecībā uz pensijas piešķiršanu.**

***K.Krēsliņš un I.Alliks diskutē par pensiju piešķiršanas jautājumiem.***

**A.Loskutovs:** pateicasklātesošajiem par piedalīšanos sēdē un sēdi slēdz.

Apakškomisijas priekšsēdētājs A.Loskutovs

Apakškomisijas sekretārs K.Seržants

Komisijas konsultante D.Sunepa